ak:Fresh | Fresh Namibie | Aandkerk - DIE HEILIGE GEES TREE IN
DIE HEILIGE GEES TREE IN
Om ‘n geesvervulde lewe te lei, is dit nodig om bewus te wees van die werking van die Heilige Gees en Sy rol en funksionering in jou alledaagse lewe te herken.
Een van die rolle van die Heilige Gees is om IN TE TREE. Die Heilige Gees tree vir ons in by God, en tree ook deur ons in vir die doel van die evangelie.
Lees Romeine 8:22-30
Wat beteken vers 26 en 27 vir jou? Wat is die doel van die Heilige Gees se rol om in te tree?
In hierdie gedeelte, swoeg Paulus nie met alledaagse probleme nie, maar met die tweestryd tussen lewe vir Christus of sterwe vir Christus. Dikwels is my en jou probleme nie net die sigbare en tasbare nie, maar ons tekort aan geloof in die onsigbare. Die Heilige Gees openbaar die dieper dinge van die lewe aan ons en hoe om daaroor te bid.
Lees Johannes 16:13-15
Die Heilige Gees pleit vir ons by God en verbind ons aan God self. Hoe laat dit jou voel, wat beteken dit vir jou geloofslewe dat jy iemand het wat namens jou pleit? Dink aan die beeld van ‘n outydse telefoonsentrale!
Die Gees tree nie net vir ons in by God nie, maar ook deur ons. Hy leer ons bid vir die dinge waaroor ons werklik bekommerd moet wees.
Hoe lyk jou gebedslewe tans? Wat dink jy moet jy verander om ‘n meer geesvervulde gebedslewe, in lyn met Christus se doel op aarde, te lei?
Die Heilige Gees herinner ons om vir ander in te tree. Hy verbind ons aan mense, bring mense oor ons pad en in ons gedagtes waarvoor ons moet bid. Wat maak ons met hierdie tekens van die Heilige Gees? As ons se ons bid vir ons vriende, bedoel ons dit werklik?
Lees 1 Timoteus 2:1
Waarvoor bid jy? Hoe bid jy? Bid jy vir die gawes van die gees en vir die daaglikse vervulling van die Heilige Gees om jou te help met jou roeping?
Gebed is soos draf! Hoe meer jy dit oefen, hoe sterker raak jou longe en hoe makliker raak dit deel van jou ritme!
Wie is daar wat in die laaste week moontlik oor jou pad gekom het en vir wie jy moet bid? Bid dat die Heilige Gees jou gebedslewe die regte asem en woorde gee om God se wil na te volg.
Lees 1 Korintiërs 2:10-16
Mag die Heilige Gees jou daagliks vul en jou werk op aarde verlig, met die doel om ander se pad gelyk te maak en die evangelie van die Lewende Christus te verkondig. Mag jy Sy teenwoordigheid ook in jou gebedslewe ervaar en nooit ophou intree vir ander nie!